To nye byrådskandidater er blevet valgt for Socialdemokraterne i Hasseris-Skalborg Mølholm, nemlig den 24-årige Christian Hede Hagelskjær og 32-årige Ninna Holm Palm. Christian Hede Hagelskjær er studerende på Aalborg Universitet. I foråret blev han valgt ind i Forretningsudvalget i DSU. I Christian Hede Hagelskjærs optik er det specielt uddannelsesområdet, kommunen bør satse på. Ninna Holm Palm er vokset op i Gug. På trods af at Ninna kun er i starten af trediverne, er hun en erfaren politiker. - Børneområdet, skoleområdet og fokus på de der har det sværest, har altid har været mærkesager for mig, siger den nyvalgte byrådskandidat. - Jeg ønsker blandt andet at lade Aalborg følge med udviklingen og følge forældrenes ønsker ved at bygge flere vuggestuer i Aalborg kommune, jeg ønsker at give de kommende skolebørn en tryg start på deres nye skoleliv og give dem lov at starte i SFO allerede 1. maj det år de skal starte i skole, og så ønsker jeg at indrette systemet, således at dette må tilpasse sig borgeren og ikke omvendt, siger hun. Begge kandidater blev enstemmigt valgt på generalforsamlingen.
To nye unge socialdemokrater er blevet valgt som byrådskandidater.